OPDATERET: Trafikken kører klokken 8.30 igen, men der er lang kø i sydlig retning. Der er ifølge Nordjyllands Politis oplysninger på twitter tale om kø på flere kilometer, og det kommer til at tage noget tid, inden køen er væk. Politiet opfordrer trafikanter til at have tålmodighed.

Efter harmonikasammenstød i Limfjordstunnellen er flere kommet lettere til skade, oplyser Nordjyllands Politi. Der er i morgenmyldertiden fredag sket et harmonikasammenstød i tunnellens sydlige retning. Politi, brandvæsen og ambulancer er til stede. Det er fire biler, der er stødt sammen. Der er ifølge Nordjyllands Politi flere, der er kommet til skade og køres fra stedet i ambulancer til skadestuen på Aalborg Universitetshospital. De implicerede personer har nakkesmerter. Umiddelbart efter uheldet var et spor farbart i sydlig retning i tunnellen.